کرونا: د خېبرپښتونخوا په 10 ضلعو کې به سکولونه تر 11 اپرېل بند وي
د خېبرپښتونخوا د تعليم وزیر اعلان کړی چې په مرکزي کچه د کرونا وبا له امله د تعلیمي ادارو د بندېز پرېکړه شوې، ترمخه به يې د خېبرپښتونخوا په لسو ضلعو کې هم د 11 اپرېل پورې تعليمي ادارې بندې وي.
کراچۍ — د خېبرپښتونخوا د تعليم وزیر شهرام ترکۍ ویلي، په پېښور، مردان، چارسده، صوابۍ، کوهاټ، ملاکنډ، سوات، کوز دير، نوښار او بونېر کې به تعلیمي ادارې بندې وي. پرون په 24 مارچ د تعليم مرکزي وزیر شفقت محمود ویلي وو په ملک کې د کرونا پېښې سېوا کيږي ځکه يې د صوبو د صحت او تعليم د وزیرانو سره د تعليمي ادارو د راتلونکې په اړه پرېکړه وکړه. هغه ويلي صوبې واک لري چې په کومو ضلعو کې د کرونا پېښې سېوا دي او چرته چې تعليمي ادارې بندې دي هلته دې حالاتو په کتو پرېکړه وکړي. هغه ويلي وو چې د پنجاب او خېبرپښتونخوا په ځينو ضلعو کې د کرونا پېښې ډېرې دي حالات سم نه دي او په سيند او بلوچستان صوبو کې د کرونا پېښې کمې دي. بل لور ته ويل شوي د پنجاب په نهه ضلعو کې به د 11 اپرېل پورې تعليمي ادارې بندې وي. د تعليم وزير ویلي وو د 11 اپرېل پورې د سکولونو د بندېز په مهال انتظاميه کولی شي چې استازان سکولونو ته راغواړي. هغه زياته کړې پرېکړه شوې چې د نهم نه تر 12 ټولګي پورې ټاکل شوي امتحانونه به په خپلو نېټو د مې او جون په میاشتو کې کولی شي. له دې وړاندې شفقت محمود او دوزيراعظم د صحت د چارو مرستيال فېصل سلطان په (10مارچ) په يوه خبري غونډه کې د تعليمي ادارو او د کاروبارونو په اړه پرېکړې اعلان کړې وې. شفقت محمود ويلي وو، په پنجاب او خېبرپښتونخوا کې ځای په ځای د کرونا په اړه ځينې مسلې موجودې دي ځکه د 15 مارچ نه د 28 مارچ پورې به د خېبرپښتونخوا په پېښور د پنجاب په فېصل اباد، ګوجرانواله، لاهور، ګجرات، ملتان، راولپنډۍ او سيالکوټ، او اسلام اباد کې به د سپرلي رخصتيانې وي. نوموړي پرون ویلي، د وبا جاج اخلي او پوهه دي چې د سکولونو د بندېز له امله د ماشومانو تعليم اغېزمن کيږي خو د دوی لومړۍ پاملرنه په صحت ده.